酬張十八訪宿見贈
作者：白居易
朝代：唐

paragraphs: 昔我爲近臣，君常稀到門。
今我官職冷，君君來往頻。
我受狷介性，立爲頑拙身。
平生雖寡合，合即無緇磷。
況君秉高義，富貴視如雲。
五侯三相家，眼冷不見君。
問其所與游，獨言韓舍人。
其次即及我，我媿非其倫。
胡爲謬相愛，歲晚逾勤勤。
落然頹檐下，一話夜達晨。
牀單食味薄，亦不嫌我貧。
日高上馬去，相顧猶逡巡。
長安久無雨，日赤風昏昏。
憐君將病眼，爲我犯埃塵。
遠從延康里，來訪曲江濱。
所重君子道，不獨媿相親。